《和夫子九日拟登吴山因雨不果原韵》
清代·冯娴

重九宜晴雨声密，相望窗前秋瑟瑟。未过小圃访黄花，恐负花期被花责。

芳辰寂寂遣情难，倦插茱萸感百端。身世浮萍空碌碌，何如秦女早乘鸾。

怜予夙怀林下志，幼对溪山愿差遂。年来四壁聊可栖，悠然三径有馀致。

潇潇风雨静中听，竹影松枝帘外青。兴到岂知尘内事，烟云间泼墨无停。

作者简介：清浙江钱塘人，字又令，同安知县冯仲虞女，诸生钱廷枚妻。工诗善画，为蕉园七子之一。著有《和鸣集》、《湘云集》。